Broj: 711-I-1351-M-222/22-02-17

Zagreb, 29. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Marine Major, ravnateljice Opće županijske bolnice Pakrac i bolnice hrvatskih branitelja**,za davanjem mišljenja Povjerenstva, na 169. sjednici, održanoj 29. travnja 2022., daje sljedeće:

**MIŠLJENJE**

1. **Obveznica Marina Major, ravnateljica Opće županijske bolnice Pakrac i bolnice hrvatskih branitelja, dužna je podnijeti samo jednu imovinsku karticu povodom stupanja na navedenu dužnost u drugom mandatu dana 1. ožujka 2022. sa stanjem na 30. dan od dana stupanja na ovu dužnost.**
2. **Upućuje se obveznicu da zatraži mišljenje Povjerenstva kako treba postupiti u konkretnoj situaciji kada bi u obnašanju dužnosti ravnateljice Opće županijske bolnice Pakrac i bolnice hrvatskih branitelja odlučivala o pravima, obvezama i interesima svoje sestrične.**

Obrazloženje

Zahtjev za davanjem mišljenja Povjerenstva podnijela je obveznica Marina Major, ravnateljica Opće županijske bolnice Pakrac i bolnice hrvatskih branitelja. U knjigama ulazne pošte Povjerenstva zahtjev je zaprimljen 22. travnja 2022. pod poslovnim brojem 711-U-4319-M-222/22-01-3, povodom kojeg se vodi predmet broj M-222/22.

Člankom 3. stavkom 1. podstavkom 65. ZSSI/21-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici u smislu navedenog zakona, stoga je Marina Major povodom obnašanja dužnosti ravnateljice Opće županijske bolnice Pakrac i bolnice hrvatskih branitelja, kojoj je osnivač Požeško-slavonska županije, obvezna postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Obveznica navodi da joj je mandat ravnatelja istekao 28. veljače 2022. godine te da je ponovno izabrana na drugi mandat na istu dužnost, koji je započeo 1. ožujka 2022. godine na razdoblje od 4 godine, slijedom čega postavlja upit je li dužna podnijeti jednu imovinsku karticu povodom ponovnog izbora ili je nužno popunjavati dvije imovinske kartice, odnosno koja bi bila svrha njihova podnošenja i s kojim datumom treba unositi podatke.

Obveznica traži mišljenje Povjerenstva do kojeg stupnja srodstva se primjenjuje zakonska odredba članka 7. točke i) ZSSI/21-a te navodi da u zdravstvenoj ustanovi radi njezina sestrična, koja je zaposlena prije nego je imenovana za ravnateljicu.

Člankom 2. stavkom 2. ZSSI/21-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 5. stavkom 1. točkom 3. ZSSI/21-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika. Člankom 5. stavkom 1. točkom 6. ZSSI/21-a propisano je da su povezane osobe navedene u točki 3. toga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom

Sukladno članku 7. točki i) ZSSI/21-a obveznicima je zabranjeno na drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 9. stavkom 1. ZSSI/21-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes. Prema stavku 2. istog članka Zakona ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Člankom 10. stavkom 5. ZSSI/21-a propisano je da je obveznik koji podnosi imovinsku karticu nakon isteka rokova iz stavaka 2. i 3. ovoga članka dužan podnijeti istu sa stanjem na zadnji dan roka za podnošenje imovinske kartice koju je propustio podnijeti u roku.

U odnosu na upit koji se odnosi na podnošenje imovinske kartice, imajući u vidu da je Marina Major povodom obnašanja dužnosti ravnateljice Opće županijske bolnice Pakrac i bolnice hrvatskih branitelja postala obveznica ZSSI/21-a njegovim stupanjem na snagu, odnosno 25. prosinca 2021. te da je u međuvremenu stupila na novi mandat na istu dužnost stupila 1. ožujka 2022, kao i da je tek 19. travnja 2022. novim obveznicima Zakona omogućeno podnošenje imovinskih kartica, obveznica je dužna podnijeti samo jednu imovinsku karticu povodom stupanja na dužnost i to u drugom mandatu sa stanjem na 30. dan od dana stupanja na drugi mandat.

Nadalje, vezano za dio zahtjeva koji se odnosi na postupanje temeljem odredbe članka 7. točke i) ZSSI/21-a, ističe se da je Zakon izričito propisao koje su osobe, kao članovi obitelji obveznika, s obveznikom interesno povezane osobe, ali je i istom odredbom propisano i da to mogu biti druge osobe koje se prema drugim elementima (osnovama i okolnostima) opravdano mogu smatrati interesno povezanima s obveznikom.

Stoga će Povjerenstvo u svakom pojedinom slučaju temeljem podataka kojima raspolaže utvrđivati može li se neka osoba dovesti u vezu s obveznicom, odnosno radi li se prema dostupnim podacima o povezanoj osobi s obveznicom, u odnosu na koju ne može biti objektivna kada bi u izvršavanju ovlasti koje ima poduzimala radnje.

Stoga bi obveznica, sukladno članku 9. ZSSI/21-a, trebala pravilno upravljati situacijom potencijalnog sukoba interesa u kojoj se nalazi činjenicom da je njezina sestra zaposlena u zdravstvenoj ustanovi te da je u odnosu na nju kao ravnateljica Opće županijske bolnice Pakrac i bolnice hrvatskih branitelja ovlaštena poduzimati radnje, slijedom čega se upućuje obveznicu da iznošenjem svih relevantnih okolnosti zatraži mišljenje Povjerenstva kako treba postupiti u konkretnoj situaciji kada bi se u obnašanju navedene dužnosti našla u poziciji odlučivati o pravima, obvezama i interesima svoje sestrične.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznica Marina Major, elektroničkim putem
2. Objava na internetskoj stranici Povjerenstva
3. Pismohrana